b"\n_START_ARTICLE_\nTodd Warriner\n_START_SECTION_\nUra\n_START_PARAGRAPH_\nWarriner oli aikoinaan lupaava j\xc3\xa4\xc3\xa4kiekkoilija. H\xc3\xa4n teki kaudella 1991\xe2\x80\x931992 OHL-joukkue Windsor Spitfiresiss\xc3\xa4 50 ottelussa tehot 41+42=83. Warriner valittiin kauden p\xc3\xa4\xc3\xa4tteeksi OHL:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen ja CHL:n toiseen t\xc3\xa4hdist\xc3\xb6kent\xc3\xa4lliseen. H\xc3\xa4net palkittiin my\xc3\xb6s CHL Top Prospects Awardilla ollessaan suosikki CHL:st\xc3\xa4 NHL:n varaustilaisuuteen 1992. Quebec Nordiques varasi Warrinerin koko varaustilaisuuden nelj\xc3\xa4nten\xc3\xa4 pelaajana. H\xc3\xa4n jatkoi OHL:ss\xc3\xa4 kuitenkin viel\xc3\xa4 kev\xc3\xa4\xc3\xa4seen 1994 asti. Warriner kaupattiin siell\xc3\xa4 Windsor Spitfiresist\xc3\xa4 Kitchener Rangersiin kaudella 1992\xe2\x80\x931993. Kaudella 1993\xe2\x80\x931994 h\xc3\xa4n pelasi suurimman osan kaudestaan Kanadan maajoukkueessa, mutta kev\xc3\xa4\xc3\xa4ll\xc3\xa4 1994 Warriner edusti Rangersia OHL:n pudotuspeleiss\xc3\xa4 sek\xc3\xa4 Cornwall Acesia AHL:n pudotuspeleiss\xc3\xa4._NEWLINE_Kes\xc3\xa4ll\xc3\xa4 1994 Warriner kaupattiin suuressa kaupassa Mats Sundinin, Garth Butcherin ja ensimm\xc3\xa4isen kierroksen varausvuoron kanssa Toronto Maple Leafsiin vaihdossa Wendel Clarkiin, Sylvain Lefebvreen, Landon Wilsoniin ja ensimm\xc3\xa4isen kierroksen varausvuoroon. Kaudella 1994\xe2\x80\x931995 Warriner pelasi viisi NHL-ottelua ilman tehopisteit\xc3\xa4, mutta varsinaisella tulokaskaudella 1995\xe2\x80\x931996 h\xc3\xa4n teki 57 ottelussa tehot 7+8=15. Warriner pelasi kuitenkin viel\xc3\xa4 osan kaudestaan farmijoukkue St. John's Maple Leafsissa. Kaudella 1996\xe2\x80\x931997 h\xc3\xa4n murtautui NHL:\xc3\xa4\xc3\xa4n ja pelasi koko kauden ylh\xc3\xa4\xc3\xa4ll\xc3\xa4. Warriner teki my\xc3\xb6s henkil\xc3\xb6kohtaisen yhden kauden piste-enn\xc3\xa4tyksens\xc3\xa4 tehoilla 12+21=33. 13. helmikuuta 1999 Warriner teki tuolloin valmistuneessa Maple Leafsin kotiareena Air Canada Centress\xc3\xa4 hallin historian ensimm\xc3\xa4isen maalin._NEWLINE_Marraskuussa 1999 Warriner kaupattiin Tampa Bay Lightningiin vaihdossa kolmannen kierroksen varausvuoroon. Kes\xc3\xa4ll\xc3\xa4 2001 matka jatkui sielt\xc3\xa4 Phoenix Coyotesiin, josta Lightning sai vaihdossa Juha Yl\xc3\xb6sen. Warriner kuitenkin kaupattiin joulukuussa 2001 Trevor Letowskin, Tyler Bouckin ja kolmannen kierroksen varausvuoron kanssa Vancouver Canucksiin vaihdossa Drake Berehowskyyn ja Denis Pedersoniin. Warriner kuitenkin pelasi kauden aikana vain 32 NHL-ottelua ja haki pelituntumaa farmistakin sek\xc3\xa4 Coyotesin ett\xc3\xa4 Canucksin organisaatiossa. Helmikuussa 2003 h\xc3\xa4net kaupattiin Philadelphia Flyersiin, mutta Flyers asetti Warrinerin siirtolistalle, josta Nashville Predators nappasi h\xc3\xa4net maaliskuussa 2003. Warriner ei ole pelannut NHL:ss\xc3\xa4 kev\xc3\xa4\xc3\xa4n 2003 j\xc3\xa4lkeen._NEWLINE_Warriner odotti kauden 2002\xe2\x80\x932003 j\xc3\xa4lkeen sopimustarjouksia NHL:st\xc3\xa4, mutta h\xc3\xa4n ei saanut sielt\xc3\xa4 sopimusta. H\xc3\xa4n harjoitteli itsekseen alkukaudella 2003\xe2\x80\x932004 ja lokakuussa 2003 Warriner siirtyi Eurooppaan ja SM-liigajoukkue Jokereihin. H\xc3\xa4n oli kauden aikana kuitenkin paljon loukkaantuneena ja pelasi vain 13 runkosarjaottelua tehoin 5+1=6, mutta my\xc3\xb6s kahdeksan playoff-ottelua tehoin 0+2=2. Warriner loukkaantui ensin syyskaudella, mutta palasi kokoonpanoon tammikuussa 2004. H\xc3\xa4n loukkaantui pian uudelleen toisessa paluuottelussaan. Warriner oli kuitenkin pelikunnossa taas pudotuspeleiss\xc3\xa4._NEWLINE_Kaudeksi 2004\xe2\x80\x932005 Warriner siirtyi Sveitsin Nationalliga B:n HC Forward-Morgesin riveihin. H\xc3\xa4n oli tehoilla 23+33=56 joukkueensa toiseksi paras pistemies Martin G\xc3\xa9linasin j\xc3\xa4lkeen sek\xc3\xa4 koko Nationalliga B:n pistep\xc3\xb6rssin kymmenes yhdess\xc3\xa4 HC La Chaux-de-Fondsin Michael Neiningerin kanssa. Warriner voitti 136 j\xc3\xa4\xc3\xa4hyminuutillaan runkosarjan j\xc3\xa4\xc3\xa4hyp\xc3\xb6rssin. Vuodet 2005\xe2\x80\x932007 h\xc3\xa4n pelasi Saksassa, DEL-joukkue Hannover Scorpionsissa ja vuodet 2007\xe2\x80\x932009 samaa liigaa K\xc3\xb6lner Haiessa. Warriner voitti kaudella 2008\xe2\x80\x932009 DEL:n runkosarjan j\xc3\xa4\xc3\xa4hyp\xc3\xb6rssin 185 minuutillaan. Warriner j\xc3\xa4tti K\xc3\xb6lnin kev\xc3\xa4\xc3\xa4n 2009 j\xc3\xa4lkeen ja lopetti uransa."